CELEX: 32009R1169
Language: mt
Date: 2009-11-30 00:00:00
Title: Regolament tal-Kummissjoni (KE) Nru 1169/2009 tat- 30 ta’ Novembru 2009 li jemenda r-Regolament (KE) Nru 353/2008 li jistabbilixxi r-regoli ta’ implimentazzjoni għal applikazzjonijiet għal awtorizzazzjoni ta’ allegazzjonijiet ta’ saħħa kif stipulat fl-Artikolu 15 tar-Regolament (KE) Nru 1924/2006 tal-Parlament Ewropew u tal-Kunsill (Test b’relevanza għaż-ŻEE)

1.12.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 314/34
            
         REGOLAMENT TAL-KUMMISSJONI (KE) Nru 1169/2009
   tat-30 ta’ Novembru 2009
   li jemenda r-Regolament (KE) Nru 353/2008 li jistabbilixxi r-regoli ta’ implimentazzjoni għal applikazzjonijiet għal awtorizzazzjoni ta’ allegazzjonijiet ta’ saħħa kif stipulat fl-Artikolu 15 tar-Regolament (KE) Nru 1924/2006 tal-Parlament Ewropew u tal-Kunsill
   (Test b’relevanza għaż-ŻEE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament (KE) Nru 1924/2006 tal-Parlament Ewropew u tal-Kunsill tal-20 ta’ Diċembru 2006 dwar indikazzjonijiet dwar in-nutrizzjoni u s-saħħa mogħtija fuq l-ikel (1), u b’mod partikolari l-Artikolu 15(4) tiegħu,
   Wara li kkonsultat lill-Awtorità Ewropea għas-Sigurezza Alimentari,
   Billi:
   
               (1)
            
            
               Sabiex jiġi żgurat li għall-kategoriji kollha ta’ dikjarazzjonijiet tas-saħħa magħmula fuq l-ikel, huma biss id-dikjarazzjonijiet tas-saħħa konformi mal-prinċipji ġenerali u l-kundizzjonijiet stipulati fir-Regolament (KE) Nru 1924/2006, li huma ppreżentati lill-Awtorità Ewropea tas-Sigurezza Alimentari (EFSA), minn hawn ‘il quddiem imsejħa bħala l-Awtorità u għalhekk soġġetti għall-proċedura ta’ awtorizzazzjoni, jinħtieġ jiġu stipulati l-kundizzjonijiet li skonthom l-applikazzjonijiet għall-awtorizzazzjoni tad-dikjarazzjonijiet tas-saħħa jistgħu jitqiesu validi u jiċċaraw ir-responsabbiltà tal-Istati Membri f’dan ir-rigward f’konformità mal-Artikolu 15(2) u l-Artikolu 18(3) tar-Regolament (KE) Nru 1924/2006.
            
         
               (2)
            
            
               Skont l-Artikolu 20 tar-Regolament (KE) Nru 1924/2006, il-lista ta’ dikjarazzjonijiet awtorizzati kif ukoll dawn miċħuda għandha tiġi ppubblikata f’reġistru minħabba raġunijiet ta’ trasparenza. L-għan hu, kif spjegat fil-premessa 31 tar-Regolament (KE) Nru 1924/2006, biex jiġu evitati applikazzjonijiet multipli b’rigward għall-klejms li diġà ġew evalwati u huma suġġetti għall-proċedura ta’ awtorizzazzjoni. Għalhekk, jinħtieġ li jiġi ċċarat ukoll fost il-modalitajiet ta’ preżentazzjoni ta’ applikazzjoni, ir-regoli dwar l-irtirar tal-applikazzjonijiet kif ukoll l-iskadenza sabiex tiġi ppreżentata talba għall-irtirar.
            
         
               (3)
            
            
               Għalhekk, l-applikant għandu jiġi permess biss jirtira applikazzjoni sal-mument li l-Awtorità tadotta l-opinjoni tagħha skont l-Artikolu 16(1) jew l-Artikolu 18(3) tar-Regolament (KE) Nru 1924/2006. Tali skadenza hi meħtieġa sabiex tiġi ppreservata l-utilità tal-valutazzjoni tal-Awtorità tad-dikjarazzjonijiet u l-effettività tal-proċedura għal awtorizzazzjoni u ċaħda tad-dikjarazzjonijiet u sabiex jiġi evitat t-tressiq ta’ applikazzjonijiet dwar dikjarazzjonijiet li diġà ġew evalwati. F’dan ir-rigward, huwa biss treġġiegħ lura tal-applikazzjonijiet ippreżentati skont il-kundizzjonijiet stipulati f’dan ir-Regolament, li jistgħu jtemmu l-proċedura ta’ awtorizzazzjoni, li f’każ kuntrarju jissoktaw wara li l-Awtorità tkun ħarġet l-opinjoni tagħha.
            
         
               (4)
            
            
               Il-miżuri stipulati f’dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
            
         ADOTTAT DAN IR-REGOLAMENT:
   Artikolu 1
   Ir-Regolament tal-Kummissjoni (KE) Nru 353/2008 (2) qiegħed jiġi emendat kif ġej:
   
               (1)
            
            
               L-Artikolu 7a li ġej jiddaħħal wara l-Artikolu 7:
               “Artikolu 7a
               Verifika tal-validità tal-applikazzjonijiet mill-Istati Membri
               1.   Skont l-Artikolu 15(2)(a) u l-Artikolu 18(3) tar-Regolament (KE) Nru 1924/2006, l-Istati Membri għandhom jivverifikaw il-validità tal-applikazzjonijiet qabel ma jsiru disponibbli għall-Awtorità.
               2.   Minħabba l-paragrafu 1, l-awtorità nazzjonali kompetenti għandha tivverifika li l-applikazzjonijiet ippreżentati skont l-Artikolu 15 u 18 tar-Regolament (KE) Nru 1924/2006 jinkludu d-dejta kif hemm referenza għalija fl-Artikolu 15(3) tar-Regolament.
               3.   L-awtoritajiet kompetenti nazzjonali għandhom jivverifikaw li:
               
                           (i)
                        
                        
                           Għall-applikazzjonijiet ippreżentati skont l-Artikolu 15 tar-Regolament (KE) Nru 1924/2006, id-dikjarazzjoni għas-saħħa hi dikjarazzjoni għas-saħħa li tikkonċerna t-tnaqqis tad-dikjarazzjonijiet tar-riskji tal-mard jew li tirreferi għall-iżvilupp u s-saħħa tat-tfal;
                        
                     
                           (ii)
                        
                        
                           Għall-applikazzjonijiet ippreżentati skont l-Artikolu 18 tar-Regolament (KE) Nru 1924/2006, id-dikjarazzjoni għas-saħħa hi kwalunkwe dikjarazzjoni għas-saħħa msemmija fl-Artikolu 13(5) ta’ dak ir-Regolament għajr dikjarazzjonijiet tas-saħħa li jirreferu għall-iżvilupp u s-saħħa tat-tfal.”
                        
                     
         
               (2)
            
            
               L-Artikolu 7b li ġej jiddaħħal wara l-Artikolu 7a:
               “Artikolu 7b
               Irtirar tal-applikazzjonijiet
               1.   Applikazzjoni ppreżentata skont l-Artikolu 15 jew 18 tar-Regolament (KE) Nru 1924/2006 tista’ titreġġa’ lura sal-mument li l-Awtorità tadotta l-opinjoni tagħha skont l-Artikolu 16(1) jew l-Artikolu 18(3) tar-Regolament (KE) Nru 1924/2006.
               2.   Talba għall-irtirar ta’ applikazzjoni għandha titressaq lill-awtorità nazzjonali kompetenti ta’ Stat Membru, li lilha tressqet l-applikazzjoni skont l-Artikolu 15(2) jew l-Artikolu 18(2) tar-Regolament (KE) Nru 1924/2006.
               3.   L-awtorità nazzjonali kompetenti, għandha, mingħajr telf ta’ żmien, tavża lill-Awtorità, lill-Kummissjoni u lill-Istati Membri l-oħra dwar l-irtirar. Huwa biss l-irtirar tal-applikazzjoni skont il-kundizzjonijiet imsemmija fil-paragrafu 1 u f’dan il-paragrafu li jtemm il-proċedura.”
            
         Artikolu 2
   Dan ir-Regolament jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-30 ta’ Novembru 2009.
      
         
            Għall-Kummissjoni
         
         Androulla VASSILIOU
         
            Membru tal-Kummissjoni
         
      
   
   
      (1)  ĠU L 404, 30.12.2006, p. 9.
   
      (2)  ĠU L 109, 19.4.2008, p. 11.